جاڤا

جاڤا هوّا لونݣاج ستوني د لمستوى لعالي، مبني علا لكلاصات، لي تصاوب بحيت يكونو عندو أقل عاداد د تّيكاليات تّطبيقية. جاڤا لونݣاج ب تخدام عام، مديور باش يخلي لموبرميجين يطورو لكوض ديالهوم مرة وحدة، ؤ يعاودو يستعملوه ف أي پلاطفورم لي كاتقبل جاڤا، بلا مايعاود يتكومپيلا. تّطبيقات ديال جاڤا عادتن كيتكومپيلاو ل بايتكود، لي كيخدم ف أي ماكينة ڤيرتوالية د جاڤا (Java Virtual Machine ؤلا JVM) كيما كانت تّسطيرة د لورديناتور علاياش خدامة. سّانطاكس ديال جاڤا كاتشبه ل سّانطاكس ديال سّي ؤ سي++، ولاكين فيها عاداد قل ديال لوضايف د لمستوى نّازل. جاڤا هوّا لّونݣاج لّول لي عليه لقابول ف ݣيتهاب، سيرتو ب نّسبة ل تّطبيقات د لويب ب لموضيل كليان سيرڤور، ؤ تاني أكبر لونݣاج من حيت لعاداد د لمسوالات عليه ف سطاك ؤڤرفلو، ؤ رابع أكبر لونݣاج من حيت عاداد د لإعلانات د لخدامي ف لينكدين. ف 2023، جاڤا مكلاصي الرابع ف لانديكس د تيوبي  ديال اللونݣاجات لي مطلوبة بزاف، مورا سي++.

لي ختارع جاڤا هوّا دجيمس ݣوصلين ف لكامبيانة د صان مايكروسيستمز (لي منبعد شراتها شّاريكة د ؤراكل)، ؤ صدر ب شكل رسمي ف 1995. وخا صدر ف لبدية ب ليصونص ملكاوية، جاڤا ولا ف ماي 2007 تحت ليصونص د ݣنو دجي پي إيل، لي مفتوحة ل لعموم. لڤيرسيون لّخرة د جاڤا هيا 19.0.2 ؤ خرجات ف يناير 2023. ؤراكل كاتنصح لخدايميا د لڤيرسيونات لقدام د جاڤا باش يحيدوهوم ؤ يأنسطاليو لڤيرسيون لّخرة، بسباب رّيسك لأمني.

 تاريخ 
دجيمس ݣوصلين، مايك شيريدان ؤ پاطريك نوطون بداو لپروجي د جاڤا ف 1991، ؤ ف لبدية هاد لّونݣاج تسما ؤوك Oak علا واحد نّوع د شّجر كان منو نابت حدا شرجم ديال ݣوصلين. من بعد بدلو ليه سّمية ل ݣرين Green (خضر ب نّݣليزية)، ؤ ف لّخر وقع تّيفاق علا جاڤا، علا نوع د لقهوة أصلو من أندونيسيا. ݣوصلين قاد سّانطاكس د جاڤا باش تكون قريبة ل سي ؤ سي++، ؤ تجي ساهلة ف لفهامة ل لموبرميجين.
تصغير|دجيمس ݣوصلين ف 2008

 ميتال د پروݣرام د جاڤا 
هاد لپروݣرام كيطبع "Hello, World" ف شّاشة ديال لورديناتور:
class HelloWorld {
public static void main(String[] args) {
System.out.println("Hello, World");
}
}

 مصادر 


تصنيف:لونڭاج
تصنيف:مقالات فيها مصدر و 3000 بايت